Bjørn Skau

Bjørn Skau (født 26. februar 1929 i Horten, død 2. mars 2013 i Fredrikstad) var en norsk politiker (Arbeiderpartiet).

 Yrkesliv og verv 
Skau ble journalist i Larvik-avisa Nybrott ca. 1950. 

Skau var nært tilknyttet arbeiderbevegelsen fra tidlige ungdomsår. Han var en av flere sentrale arbeiderpartifolk som kom inn i rikspolitikken via lokalt politisk arbeid. Han var medlem av landsstyret i Arbeidernes ungdomsfylking (AUF) 1952–1958, nestformann i AUF 1952–1958.

Han var politisk sekretær i Sosialdepartementet i 1959, statssekretær i Sosialdepartementet fra 1961 til 1965, medlem av Larvik kommunestyre 1951–1957, og rådmann i Skjeberg fra 1967 til 1975.

Han var justisminister i Gro Harlem Brundtlands første regjering, fra 4. februar til 14. oktober 1981. Hans utnevnelse til justisminister vakte en viss oppsikt fordi han var den første på lenge i denne stillingen som ikke selv var jurist.

Han satt som formann i Buskerud Arbeiderparti i perioden 1981–1984, og var medlem av DNAs landsstyre i perioden 1981–1985.

Han arbeidet som seksjonssjef i Nordisk ministerråds kultursekretariat fra 1975 til 1977. I 1978 ble han sykehussjef i Buskerud, en stilling han hadde til 1988, med permisjon i perioden han satt som justisminister. Fra 1988 til 1993 var han sykehusdirektør ved Buskerud sentralsykehus. 

 Familie 
Han var sønn av stortingsrepresentant Marie Skau, og bror til misjonæren Annie Skau Berntsen og den tidligere lederen for Jern og Metall Leif Skau.

Bjørn Skau var gift med Iris Peterson (1931–2018). Hans sønn er tidligere stortingsrepresentant Per Skau.

 Referanser 
Tidligere justisminister Bjørn Skau er død på www.bt.no Publisert 2. mars 2013. Besøkt 2. mars 2013.

 Eksterne lenker 

 Bjørn Skau på Lokalhistoriewiki.no

Kategori:Norske justisministre
Kategori:Ap-statsråder
Kategori:Statsråder i Regjeringen Brundtland I
Kategori:Norske statsråder etter 1945
Kategori:Statssekretærer fra Ap
Kategori:Politiske rådgivere fra Arbeiderpartiet
Kategori:Lokalpolitikere i Larvik
Kategori:Ap-politikere i Vestfold
Kategori:Rådmenn
Kategori:AUFs ledelse
Kategori:Norske journalister
Kategori:Personer fra Horten kommune